ΛΟΓΟΣ

ΚΑΤΑ ΤΗΝ ΙΕΡΑΝ ΑΓΡΥΠΝΙΑΝ

Τήν ἀφιερωμένην εἰς ***τήν Παναγία τήν Μαλεβήν***

(***24 -25 Φεβρουαρίου 2017***)

“Δεῦτε προσκυνήσωμεν ἀδελφοί τῆς

Μυροβλυτίσσης τήν Εἰκόνα ἐν Μαλεβῇ,

ἵνα πληρωθῶμεν, ὀσμῆς ἐπουρανίου καί πάσης

δυσωδίας θᾶττον ρυσθείημεν”

Ἡ θαυματουργός εἰκόνα τῆς Θεομήτορος Παναγίας τῆς Μαλεβῆς, ἡ παράδοση θέλει, νά εἶναι μία ἀπό τίς 70 εἰκόνες πού ἁγιογράφησε ὁ Εὐαγγελιστής Λουκᾶς. Ὅταν μετώκησαν εἰς Κυνουρίαν οἱ κάτοικοι τοῦ Ἁγίου Ὄρους ἔφεραν καί τήν Ἱερά Εἰκόνα τῆς Παναγίας. Ἡ εἰκόνα εὑρισκόταν εἰς τήν πρώτην Μονήν εἰς τούς Κανάλους καί μετά ἀπό τό τραγικό τέλος τῶν Μοναχῶν οἱ ὁποῖοι ἀπέθαναν ἀπό τό πολύ ψῦχος, ἡ Εἰκόνα ἔφυγε μόνη της καί ἦρθε στό σημεῖο ὅπου εὑρίσκεται σήμερα τό Μοναστήρι.

Μέσα στά πολλά βάτα εὑρίσκετο ἡ Ἱερά Εἰκόνα καί ἔκαιγε δίπλα ἕνα κανδήλι πού φώτιζε τήν νύκτα, οἱ κάτοικοι εἶδαν τό φῶς καί ἔσπευσαν βλέποντας τήν θαυματουργό Εἰκόνα, τήν μετέφεραν στό Μοναστήρι πού προῆλθε καί πάλι ἔφευγε καί ἤρχοντο στό τόπο μέ τά βάτα. Ἐτσι τό 1116 ἀπεφάσισαν νά κτίσουν Μοναστήρι καί νά τοποθετηθῆ ἡ ἁγία Εἰκόνα.

Πολλά εἶναι τά θαύματα τῆς Παναγίας καί τά διηγοῦνται πρῶτον οἱ μοναχές καί οἱ πιστοί ἀπό τά πέρατα τῆς Οἰκουμένης. Στήν Εἰκόνα τῆς Παναγίας τῆς Μαλεβῆς συμβαίνει νά ἔχουμε τήν εὐλογία τῆς Μυροβλυσίας. Ὅπως ἀπό τά Σώματα πολλῶν Ἁγίων καί τούς τάφους τους, ἄς θυμηθοῦμε τόν Ἅγιον Δημήτριον, τόν Ἅγιον Νικόλαον καί τόσους ἄλλους.

Τά Ἱερά λείψανα τῶν Ἁγίων μας τόσον, ὅσον αἱ ἱεραί Εἰκόνες καί ἄλλα ἱερά ἀντικείμενα μέ τήν ἁγίαν ζωήν οἱ Ἅγιοι καί τήν ἁγίαν χρήσιν αἱ Ἅγιαι Εἰκόνες, Σταυροί, κ.τ.ὅ. ξεχωρίζουν τῆς συνήθους ὑλικῆς φύσεως τους καί μαρτυροῦν τήν ἀνακαινισμένη ἐν Χριστῷ Καινήν Κτίσιν, ἡ ὁποία κτίσις στενάζει καί συμπάσχει, ὅμως ”θά ἐλευθερωθῆ ἀπό τήν δουλείαν εἰς τήν φθοράν, διά νά εἰσέλθη εἰς τήν ἔνδοξον ἐλευθερίαν τῶν τέκνων τοῦ Θεοῦ”, ὅπως χαρακτηριστικά ἀναφέρει ὁ Ἀπόστολος Παῦλος στήν πρός Ρωμαίους Ἐπιστολήν του.

Στήν Ὀρθόδοξη Ἐκκλησία μας ὅλα αὐτά τά ὑλικά πράγματα μετέχουν τῆς Χάριτος τοῦ Θεοῦ, ἡ ὁποία Χάρις τά καθιστᾶ πηγή καί φανέρωση δωρεᾶς τοῦ Ἁγίου Πνεύματος. Ἡ πίστη δέ τῶν προσερχομένων προσκυνητῶν, πού μετέχουν στήν καινούργια ἐν Χριστῷ ζωή γεννᾶ τήν ἐμπειρία αὐτῆς τῆς Θείας Ἐπισκέψεως.

Μέ αὐτό τό ἀξίωμα καί θαυματουργοῦν καί δέν εἶναι ὀλίγοι οἱ πιστοί πού ἔχουν τήν εὐλογία τῆς ἰάσεως ψυχικῶν καί σωματικῶν ἀσθενειῶν.

Αὐτή ἡ Χάρις τοῦ Κυρίου εἶναι ὁ συντελεστής καί τοῦ ἐξαιρέτου φαινομένου τῆς Μυροβλυσίας τῆς Ἱερᾶς Εἰκόνος τῆς Παναγίας. Οἱ μοναχές ἀναφέρουν ὅτι τῆς Μυροβλυσίας τό 1964 προηγήθηκε ἡ ἄρρητος εὐωδία καί τοῦ Καθολικοῦ καί τῆς Μονῆς ὁλοκλήρου. Δέν μπορούσαν νά ἐρμηνεύσουν αὐτή τήν διάχυτη θεία ὀσμή. Καί οἱ ἐπισκέπτες τήν ἠσθάνοντο, ὥστε ἀκολούθησε ἡ ἔκχυση τοῦ Μύρου ἀπό τήν Ἱεράν Εἰκόνα, ἡ ὁποία πρωτοεμφανίστηκε στήν Ἀκολουθία τῶν τελευταίων Χαιρετισμῶν 17 Ἀπριλίου 1964.

Ἔκτοτε κατά διαστήματα ἡ ἁγία Εἰκόνα μυροβλύζει, οἱ Μοναχές μέ εὐλάβεια περισυλλέγουν τό Μῦρον καί τό διανέμουν πρός εὐλογίαν εἰς τούς πιστούς.

Ἡ εὐλογία τοῦ Θεοῦ μέ τόν τρόπον αὐτόν ἔρχεται νά μαρτυρήσει τόν κόσμο τῆς ἀνακαινήσεως καί οἱ ἐν Χριστῷ ἀναγεννημένοι πιστοί γίνονται ἀποδέκτες αὐτῆς τῆς Εὐλογίας. Καί ἀποδίδουν τιμή καί σεβασμό εἰς τά Ἱερά Λείψανα, τίς ἁγίες Εἰκόνες καί ἱερά ἀντικείμενα, δέν γίνονται εἰδωλολάτρες ἀλλά κοινωνοί τῆς συμφιλιώσεως τοῦ ἀνθρώπου καί τῆς ὁρατῆς κτίσεως μέ τόν Κτίστην, Δημιουργόν Θεόν, ὅπως ἀναφέρεται καί εἰς τήν εὐχήν τοῦ Μ. Ἁγιασμοῦ “***Ἵνα καὶ διὰ στοιχείων, καὶ διὰ Ἀγγέλων, καὶ διὰ ἀνθρώπων, καὶ διὰ ὁρωμένων, καὶ διὰ ἀοράτων, δοξάζηταί σου τὸ πανάγιον ὄνομα, σὺν τῷ Πατρί, καὶ τῷ ἁγίῳ Πνεύματι, νῦν, καὶ ἀεί, καὶ εἰς τοὺς αἰῶνας τῶν αἰώνων***. ”Ἀμήν.